arnastofnun/IGC-2024 huggingface dataset:
Sigurður Haukur Guðjónsson

Sigurður Haukur Guðjónsson, (25. október 1927 – 13. ágúst 2007) var íslenskur prestur. Hann starfaði mikið að félagsmálum, bæði innan og utan þjóðkirkjunnar, og ritstörfum.

Ætt og uppruni.

Haukur, eins og hann var oftast nefndur, var fæddur í Hafnarfirði. Hann var sonur hjónanna Þórunnar Guðmundsdóttur,f. 20.06.1899, d. 27.08.1976, og Guðjóns A. Sigurðssonar, f. 12.09.1899, d. 11.07.1976, garðyrkjubónda að Gufudal í Ölfusi. Sigurður Haukur var kvæntur Kristínu Sigríði Gunnlaugsdóttir.

Nám og starfsferill.

Sigurður Haukur varð stúdent frá Menntaskólanum í Reykjavík árið 1950. Hann innritaðist í Guðfræðideild Háskóla Íslands að loknu stúdentsprófi og varð cand. theol. árið 1954. Hann stundaði framhaldsnám í Edinborg 1977 og aftur við Háskóla Íslands 1989-1990. Hann var vígður til Hálsprestakalls í Suður-Þingeyjarsýslu 5. júní 1955, og þjónaði því til ársins 1963. Hinn 1. desember 1963 var Sigurður Haukur kosinn lögmætri kosningu sem sóknarprestur í Langholtsprestakalli í Reykjavík, og skipaður í það starf frá 1. janúar 1964. Hann var bóndi í Gljúfurholti 1950-1951 ásamt föður sínum, starfaði við bókhald hjá Sambandi íslenskra Samvinnufélaga 1954-1955, og kennari við Vogaskóla 1964-1967. Sóknarprestur í Langholtsprestakalli til 1991 að hann lét af störfum við kirkjuna.Í starfi sínu við Langholtskirkju fór séra Sigurður Haukur stundum ótroðnar leiðir. Hann varð fyrstur íslenskra presta til að innleiða poppmessur í starf kirkjunnar, og vildi hann með því ná til unga fólksins. Hann bauð AA-samtökunum einnig fundaraðstöðu í safnaðarheimili Langholtskirkju, sem varð upphaf þess að AA-deildir hafa víða um land notað safnaðarheimili kirkna til starfsemi sinnar. Að félagsmálum starfaði hann mikið, var formaður skólanefndar Hálshrepps 1958-1963, sat í stjórn Prestafélags Íslands og í stjórn Bandalags starfsmanna ríkis og bæja, BSRB. Hann var forseti Sálarrannsóknafélags Íslands og Sálarrannsóknafélags Hafnarfjarðar 1964-1965. Afstaða séra Sigurðar Hauks til spíritismans, auk nýjunga þeirra sem hann tók upp í kirkjulegu starfi, vöktu athygli og ekki voru allir sammála um þessa hluti. Þeir sem skrifuðu minningarorð að honum látnum voru á einu máli um að hann hafi verið ræðumaður sem tekið var eftir og einlægur trúmaður.

Ritstörf.

Sigurður Haukur skrifaði bókagagnrýni í Morgunblaðið í nokkra áratugi. Auk fastra þátta í DV, Pressunni og Alþýðublaðinu ritaði hann margar greinar í ýmis blöð og tímarit. Endurminningar hans komu út í bókinni Guð almáttugur hjálpi þér árið 1988, en Jónína Leósdóttir skráði. Hann valdi einnig efni að hluta í bókina Helgi Sveinsson - presturinn og skáldið, sem kom út í Reykjavík 1969.
Fyrsta Formósusundsdeilan

Fyrsta Formósusundsdeilan voru stutt vopnuð átök milli Alþýðulýðveldisins Kína og Lýðveldisins Kína á Taívan á 6. áratug 20. aldar. Deilan hófst 3. september 1954 með því að Alþýðulýðveldið hóf loftárásir á eyjar við meginland Kína þar sem Lýðveldið Kína hafði skömmu áður hafið hernaðaruppbyggingu með það fyrir augum að gera innrás. Eftir nokkur átök náði Alþýðulýðveldið að leggja Yijiangshan-eyjar og Tachen-eyjar undir sig en her Lýðveldisins hörfaði með aðstoð Bandaríkjaflota. Þann 1. maí 1955 var samið um vopnahlé.
Blythe

Blythe er tískudúkka um 28 sm há, með stórt höfuð og mjög stór augu miðað við líkama. Dúkkan getur lokað augum og skipt um augnlit ef togað er í spotta.

Blythe er vinsælt leikfang og söfnun, sýning á, breytingar og umstang við slíkar dúkkur og fylgihluti þeirra er vinsælt tómstundagaman og leikur fullorðinna. Fjölmenn netsamfélag eru kringum þá iðju.

Dúkkan við fyrst framleidd árið 1972 og var til sölu í eitt ár hjá leikjafyrirtækinu Kenner. Árið 2000 var gefin út ljósmyndabókin This is Blythe. Árið 2001 hóf japanska leikjafyrirtækið Takara framleiðslu á nýrri línu af Blythe dúkkum.
Barbra Streisand

Barbara Joan "Barbra" Streisand (f. 24. apríl 1942) er bandarísk söngkona, leikkona og kvikmyndaframleiðandi. Ferill hennar spannar sex áratugi og hefur hún hlotið fjölda viðurkenninga, m.a. hlotið Óskarsverðlaun tvisvar sinnum, Grammy-verðlaunin tíu sinnum og Golden Globe-verðlaunin níu sinnum.

Heimild.

Fyrirmynd greinarinnar var „"Barbra Streisand"“ á ensku útgáfu Wikipedia. Skoðað 4. október 2019.
Hamarsheimt

Hamarsheimt (danska: "Thors Brudefærd") er önnur bókin í bókaflokknum um Goðheima. Hún kom út árið 1980. Teiknari hennar var listamaðurinn Peter Madsen, en auk hans komu þeir Hans Rancke-Madsen, Per Vadmand og Henning Kure að gerð handritsins, sem byggir að nokkru á frásögn Þrymskviðu af því þegar jötnar ræna hamrinum Mjölni. Bókin hefur verið þýdd á fjölda tungumála, þar á meðal íslensku.

Söguþráður.

Þór vaknar í höll sinni Bilskirni og uppgötvar að hamrinum Mjölni hefur verið stolið. Loki ályktar að jötunninn Þrymur muni hafa stolið honum. Sú reynist raunin og krefst jötunninn þess að fá gyðjuna Freyju í lausnargjald. Æsir hyggjast ganga að þessum afarkostum en Loka hugkvæmist þó að klókara væri að klæða Þór í kvenmannsföt, senda hann á fund Þryms í gervi Freyju og endurheimta þannig hamarinn og koma um leið fram hefndum.

Þór, Loki og mannabörnin Þjálfi og Röskva halda á fund Freys, með viðkomu hjá jötninum Útgarða-Loka, sem sér samstundis í gegnum ráðabruggið en lætur ekki á neinu bera. Sífellt fleiri jötnar átta sig á að ekki sé allt með felldu, en með klókindum tekst Loka að tryggja að enginn ljóstri leyndarmálinu upp við hinn hrekklausa Þrym. Hjónavígslan fer fram, en í upphafi hennar færir Þrymur brúði sinni hamarinn dýrmæta að gjöf. Þór gengur í kjölfarið berserksgang og drepur Þrym og fjölda veislugesta. Sögunni lýkur á því að ferðalangarnir snúa aftur til Ásgarðs þar sem Sif hefur eignast tvíbura. Hún segir körlunum í hópi ásanna til syndanna fyrir að hafa komið illa fram við Freyju, en talar fyrir daufum eyrum.

Íslensk útgáfa.

"Hamarsheimt" kom út hjá Iðunni árið 1980, sama ár og á frummálinu. Þýðandi var Guðni Kolbeinsson. Hún var endurútgefin árið 2011 með nýrri forsíðu.
Olga Tokarczuk

Olga Nawoja Tokarczuk (fædd 29. janúar 1962) er pólskur rithöfundur. Hún hlaut Nóbelsverðlaunin í bókmenntum árið 2018. Fyrsta bók hennar var ljóðabókin Miasta w lustrach (Borgir í spegli) sem kom út árið 1989. Fyrsta skáldsaga hennar Podróż ludzi księgi (Ferðalög bókafólksins) kom út árið 1993. Árið 1996 kom út skáldsaga hennar Prawiek i inne czasy (Ur og aðrir tímar). Bókin er sögð frá sjónarhóli fjögurra erkiengla.
Laugarneskampur

Laugarneskampur var braggahverfi í Reykjavík þar var reist á stríðsárunum á Laugarnestanga í Laugarnesi fyrir framan Holdveikraspítalann. Hernámsliðið tók einnig yfir spítalann. Árið 1941 tók bandaríska setuliðið við Laugarneskampi en þá hýsti kampurinn aðallega sjúkradeildir hersins og skála hjúkrunarkvenna, yfirmanna og hermanna. Laugarneskampur var eitt af stærstu braggahverfunum á Íslandi, þar voru um 100 braggar og aðrar byggingar. Við stríðslok voru braggarnir nýttir sem íbúðarhúsnæði. Á árunum 1951 til 1957 bjuggu um 300 manns í Laugarneskampi. Einn af þeim sem þar bjó með fjölskyldu sinni var Sigurjón Ólafsson listmálari. Síðasti bragginn í hverfinu var rifinn 1980.
LA Galaxy

LA Galaxy er bandarískt knattspyrnulið með aðsetur í Los Angeles í Kaliforníu. Liðið var stofnað 15. júní 1994 og leikur í vesturdeild Major League Soccer.

Frægir leikmenn sem hafa spilað með félaginu eru meðal annara David Beckham, Zlatan Ibrahimović og Steven Gerrard og Jorge Campos

LA Galaxy er í eigu Anschutz Entertainment Group. Á upphafsárunum Lék félagið heimaleiki sína á Rose Bowl vellinum í Pasadena í Kaliforníu. Síðan árið 2003, hafa þeir hinsvegar leikið heimaleiki sína á Dignity Health Sports Park í Carson. Félgið er með mikinn nágrannaríg við San Jose Earthquakes sem einnig eru frá Kaliforníu. Árið 2018 kom nýr nágranni til sögunnar, Los Angels FC, og er sá rígur oft nefndur El Tráfico.
Sophie Wilmès

Sophie Wilmès (f. 15. janúar 1975) er belgískur stjórnmálamaður og fyrrverandi forsætisráðherra Belgíu. Hún er fyrsta konan sem hefur verið forsætisráðherra landsins.

Æviágrip.

Wilmès fæddist í umdæminu Ixelles á stórborgarsvæði belgísku höfuðborgarinnar Brussel. Hún ólst upp í bænum Grez-Doiceau í Vallóníu og nam samskiptafræði og viðskiptastjórnun við Saint-Louis-háskóla í Brussel. Hún vann síðar sem fjármálarágðjafi við lögmannsstofu.

Einkahagir.

Wilmès er gift áströlskum manni að nafni Christopher Stone og á með honum fjögur börn.

Stjórnmálaferill.

Wilmès varð héraðsráðgjafi í Uccle árið 2000. Frá 2007 til 2013 stýrði Wilmès fjármálum, frönskumælandi menntunarmálum, samskiptamálum og viðskiptamálum í bænum Sint-Genesius-Rode. Frá 2014 til 2015 var hún héraðsráðgjafi í Flæmska Brabant. Hún var kjörin á neðri deild belgíska þingsins árið 2014.

Í október árið 2015 var Wilmès útnefnd fjármálaráðherra í ríkissjórn Charles Michel eftir að forveri hennar, Hervé Jamar, sagði af sér til að geta tekið við embætti fylkisstjóra Liège. Í desember 2018 varð hún fjármála-, stjórnsýslu-, þjóðarhappdrættis- og vísindamálaráðherra í annarri ríkisstjórn Michels. Þann 27. október 2019 tók Wilmès við sem forsætisráðherra Belgíu eftir að Michel sagði af sér til að geta tekið við embætti forseta leiðtogaráðs Evrópusambandsins. Stjórn Wilmès var í upphafi aðeins starfsstjórn sem átti að sitja þar til stjórnarmyndunarumræðum lyki en þann 17. mars 2020 fékk Wilmès umboð frá konunginum til að mynda fasta minnihlutastjórn til þess að takast á við kórónaveirufaraldurinn. Wilmès lét af embætti þann 1. október 2020 eftir að ný stjórn hafði verið mynduð. Hún tók við sem utanríkisráðherra og varaforsætisráðherra í ríkisstjórn eftirmanns síns, Alexanders De Croo.
Yvette Lundy

Henriette Yvette Lundy (22. apríl 1916 – 3. nóvember 2019) var frönsk andspyrnukona sem var handtekin á tíma hernáms Frakklands í seinni heimsstyrjöldinni og fangelsuð í einangrunarbúðunum Ravensbrück og Buchenwald.

Æviágrip.

Yvette Lundy fæddist til bændafjölskyldu frá Beine (nú Beine-Nauroy), nærri Reims. Hún átti tvær systur (Berthe og Marguerite) og fjóra bræður (André, René, Georges og Lucien). Í fyrri heimsstyrjöldinni neyddist fjölskylda hennar til þess að flýja þorpið, sem var nærri víglínunum í orrustunni um Champagne. Fjölskyldan settist að í Oger á meðan á stríðinu stóð.

Árið 1938 tók Yvette Lundy við kennarastöðu í Gionges og vann jafnframt sem ritari bæjarstjórans í þorpinu. Yvette flúði frá svæðinu í maí árið 1940 þegar orrustan um Frakkland hófst en sneri aftur í júlí sama ár.

Eftir að Þjóðverjar hertóku Frakkland sá Yvette um að útvega strokuföngum úr fangabúðum nasista í Bazancourt fölsk skilríki. Hún gerði slíkt hið sama fyrir fjölskyldu Gyðinga að beiðni vinkonu sinnar í París. Yvette veitti Frökkum skjól sem voru á flótta undan nauðungarvinnu Þjóðverja ásamt andspyrnumönnum úr frönsku andspyrnusveitinni Possum.

Þann 19. júní árið 1944 handtóku Gestapo-liðar Yvette í Gionges. Til þess að hylma yfir systkinum sínum laug hún því í yfirheyrslu að hún væri einkabarn foreldra sinna. Yvette var sett í fangelsið í Châlons-sur-Marne og síðan flutt í fangabúðir í Romainville. Mánuði síðar var hún flutt í pyntingarbúðirnar Neue Bremm og síðan til Ravensbrück, þar sem hún hlaut fanganúmerið 47.360.

Þann 16. nóvember árið 1944 var Yvette flutt til Buchenwald undir fanganúmerinu 15.208 og skráð í Kommando-þrælkunarbúðirnar í Schlieben. Rússneski herinn frelsaði Yvette og aðra fanga í búðunum úr haldi þann 21. apríl árið 1945. Yvette og aðrir fangar úr hópnum hennar gengu að minnsta kosti 200 kílómetra til Halle og fengu flug þaðan til Parísar, þar sem þau hlutu gistingu í boði stjórnvalda á glæsihótelinu Lutetia.

Eftir stríðið varð Yvette Lundy ein af hetjum andspyrnuhreyfingarinnar í Marne. Frá árinu 1959 fór hún að tjá sig í auknum mæli um þátttöku sína í andspyrnuhreyfingunni og um fangavist sína í Þýskalandi. Hún heimsótti meðal annars skóla til að segja sögu sína og varð afar vinsæl meðal franskra nemenda.

Yvette gaf út sjálfsævisöguna "Le Fil de l’araignée" árið 2012. Yvette var ein fyrirmyndin að persónunni Mademoiselle Lundi í kvikmyndinni "Liberté", sem kom út árið 2009. Hún lést í Épernay þann 3. nóvember árið 2019.
Ásdís Halla Bragadóttir

Ásdís Halla Bragadóttir (f. 6. júlí 1968) er íslenskur stjórnmálafræðingur, rithöfundur og ráðuneytisstjóri í Háskóla-, iðnaðar- og nýsköpunarráðuneytinu. Hún hefur m.a. starfað sem blaðamaður á Morgunblaðinu, framkvæmdastjóri þingflokks Sjálfstæðisflokksins, bæjarstjóri í Garðabæ, forstjóri BYKO og verið stjórnarformaður EVA Consortium ehf. sem er fyrirtæki á sviði einkarekinnar velferðar- og heilbrigðisþjónustu.

Ásdís Halla ólst upp í Ólafsvík til níu ára aldurs en fluttist þá ásamt foreldrum sínum og systkinum til Svíþjóðar og Noregs. Fjölskyldan fluttist aftur til Íslands árið 1979 og settist þá að á Akranesi. Ásdís Halla lauk stúdentsprófi frá Fjölbrautaskóla Vesturlands á Akranesi árið 1988, BA prófi í stjórnmálafræði frá Háskóla Íslands árið 1991, MA gráðu í opinberri stjórnsýslu frá Harvard háskóla árið 2000 og MBA gráðu frá Háskólanum í Reykjavík árið 2008. Hún starfaði sem blaðamaður á Morgunblaðinu frá 1991-1993, var framkvæmdastjóri þingflokks Sjálfstæðisflokksins frá 1993-1995, aðstoðarmaður Björns Bjarnasonar menntamálaráðherra frá 1995-1999 og framkvæmdastjóri nýsköpunar- og þróunarsviðs Háskólans í Reykjavík árið 2000. Hún var ráðin bæjarstjóri í Garðabæ árið 2000 og gegndi starfinu í fimm ár, eða til ársins 2005 er hún var ráðin forstjóri BYKO. Hún starfaði hjá BYKO í tvö ár og lét af störfum haustið 2007. Í gegnum fyrirtækið EVA Consortium ehf. var Ásdís Halla einn eigenda fyrirtækjanna Sinnum og Klínikin sem eru einkarekin fyrirtæki á sviði heilbrigðis- og velferðarþjónustu.

Í desember árið 2021 var Ásdís Halla ráðin verkefnastjóri við undirbúning stofnunar nýs ráðuneytis vísinda, iðnaðar og nýsköpunar og í apríl 2022 var hún skipuð ráðuneytisstjóri Háskóla-, iðnaðar- og nýsköpunarráðuneytisins.

Ásdís Halla var formaður Sambands ungra sjálfstæðismanna frá 1997-1999 en hún var fyrsta konan til að gegna þeirri stöðu. Hún var einnig formaður Frjálsíþróttasambands Íslands um tíma.

Eiginmaður Ásdísar Höllu er Aðalsteinn Jónasson lögfræðingur og dómari við Landsrétt og eiga þau þrjú börn.
Boston (Lincolnshire)

Boston er bær í Lincolnshire á austurströnd Englands, um 160 kílómetra norður af London.

Íbúar eru um 35.000 en sveitarfélagið hefur um 67.000 íbúa (2015).

Borgin var mikilvæg verslunarborg á tímum Hansasambandsins. Frá henni komu pílagrímar sem stofnuðu til samnefndrar borgar í Bandaríkjunum, Boston.
Róbert R. Spanó

Róbert Ragnar Spanó (f. 27. ágúst 1972) er íslensk-ítalskur lögfræðingur og dómari. Hann er núverandi forseti Mannréttindadómstóls Evrópu. Áður en hann hóf störf við Mannréttindadómstólinn þann 1. nóvember 2013 gegndi hann stöðu umboðsmanns Alþingis til bráðabirgða og var forseti lagadeildar Háskóla Íslands.

Æviágrip.

Róbert fæddist í Reykjavík þann 27. ágúst árið 1972. Hann útskrifaðist með gráðu í lögfræði frá Háskóla Íslands árið 1997 og með mastersgráðu með áherslu á Evrópurétt og samanburðarlögfræði frá Oxford-háskóla árið 2000.

Róbert vann sem varadómari í héraðsdómi árin 1997-1998 og var lögfræðiráðgjafi og síðan aðstoðarmaður Umboðsmanns Alþingis frá 1998 til 2004. Hann var útnefndur Umboðsmaður Alþingis til bráðabirgða árið 2009 á meðan Tryggvi Gunnarsson starfaði í rannsóknarnefnd um bankahrunið. Róbert gegndi stöðu umboðsmanns til ársins 2013.

Árið 2009 var Róbert formaður nefndar sem falið var að taka íslensk umferðarlög til heildarendurskoðunar og semja frumvarp til nýrra umferðarlaga.

Róbert var skipaður lagaprófessor við Háskóla Íslands í nóvember árið 2006. Í september 2007 var hann kjörinn varaforseti lagadeildar skólans og var síðar forseti deildarinnar frá 2010 til 2013.

Róbert hóf níu ára tímabil sem dómari við Mannréttindadómstól Evrópu þann 1. nóvember árið 2013. Þann 20. apríl árið 2020 var tilkynnt að Róbert hefði verið kjörinn forseti Mannréttindadómstólsins. Hann tók við því embætti þann 18. maí.

Róbert hefur mikið skrifað um mannréttindalög, stjórnlög, lagatúlkun og meðferð sakamála.

Gagnrýni.

Róbert sætti töluverðri gagnrýni í september árið 2020 eftir að hann fór í heimsókn til Tyrklands og þáði heiðursdoktorsnafnbót frá Háskólanum í Istanbúl. Í heimsókninni fundaði Róbert með Recep Tayyip Erdoğan forseta, sem hefur verið sakaður um gerræðislegt stjórnarfar og skerðingu á réttarríkinu í Tyrklandi, en neitaði að funda með öðru fólki en meðlimum í stjórnmálaflokki Erdoğans.

Einkahagir.

Róbert er kvæntur og á fjögur börn. Auk íslensku talar hann ensku, frönsku, ítölsku og dönsku. Róbert þótti efnilegur keilukappi áður en hann varð lögfræðingur. Hann vann fjölmargar keppnir bæði heima og á alþjóðavettvangi. Róbert er einnig reyndur söngvari og hefur unnið verðlaun fyrir söng sinn á sviði. Hann er nú í níu ára hléi frá kórstörfum með karlakórnum Fóstbræðrum.
Hjólað í vinnuna

Hjólað í vinnuna er árviss atburður rekinn af almenningíþróttasvíði ÍSÍ

Keppt er í ymsum flokkum, en stafnt er að sem mestri þátttöku í að ferðast fyrir eigin afli til og frá vinnu. Vinnustaðir skipatast í flokkum eftir stærð, því reynst hafi auðvaldari að ná upp liðsanda á smærri vinnustöðum. Hægt er að taka þátt bæði með því að hjóla, ganga eða nota strætó. Rafmagnsreiðhjól eru leyfð, en þá er miðað við reiðhjól sem veita aðstoð einungis þegar fótstígum er stigið.

Þegar þátttakan var sem mest, tók rúmlega 3% af öllum íbúum Íslands þátt, eða um 11 þúsund manns.

Tilvísanir
Up Helly Aa

Up Helly Aa er hátíð sem haldin er árlega í Hjaltlandseyjum í Skotlandi. Hátíðin er yfirleitt haldin til að fagna jólalokum, og það er ganga í miðbæ Leirvíkur sem þúsundir áhugaleikara taka þátt í síðasta þriðjudaginn í janúar. Haldið er upp á hátíðina í smærri bæjum og þorpum en göngurnar þar eru töluvert fámennari. Í Leirvík mega konur og stelpur ekki taka þátt í göngunni, þrátt fyrir umræðu um að leyfa þátttöku þeirra árin 2018 og 2019.

Rekja má rætur hátíðarinnar til 19. aldar, þegar lið ungra manna áttu þá hefð að draga tunnur fylltar af brennandi tjöru í gegnum bæi og þorp og fremja hrekk. Vegna áhyggja um öryggi almennings og ölvunar voru slíkar tjörugöngur bannaðar upp úr 1880. Hátíðinni var svo breytt til að leggja áherslu á sögu Víkinga í eyjunum. Leyfi var gefið fyrir kyndilgöngu en sú fyrsta átti sér stað árið 1876. Fyrsta kyndilgangan á Up Helly Aa var 1881. Ári seinna var ákveðið að stækka hátíðina til að fagna komu Alfreðs, hertoga af Edinborg.

Snemmt á 20. öld var hlutverki jarls bætt við, en jarlinn leiðir gönguna. Jarlinn er tilnefndur af nefnd, en maður verður að sitja í nefndinni í 15 ár áður en maður getur leikið jarlinum. Eftir gönguna er langskip brennt, en þessa hefð má rekja til ársins 1889.
399

399 (CCCXCIX í rómverskum tölum) var 99. ár 4. aldar sem hófst á laugardegi samkvæmt júlíska tímatalinu. Í Rómaveldi var það þekkt sem ræðismannsár Evtrópíusar og Þeódórusar eða sem 1152 "ab urbe condita". Það hefur verið þekkt sem árið 399 í Evrópu frá því Anno Domini-ártöl voru tekin upp snemma á miðöldum.
Cerastium mucronatum

Cerastium mucronatum er jurt af hjartagrasaætt. Hún er ættuð frá Suður-Ameríku.
Cerastium juniperorum

Cerastium juniperorum er jurt af hjartagrasaætt. Hún er ættuð frá Gvatemala.
Nýja-Írland

Nýja-Írland er eyja í Bismarck-eyjaklasanum í austur-Papúa Nýju-Gíneu. Hún er rúmir 7400 ferkílómetrar og eru íbúar um 120.000. Eyjan liggur norður af Nýja-Bretlandi. Bærinn Kavieng er höfuðstaðurinn og er hæsti punkturinn Taron-fall; 2.379 metrar.

Snemma á 17. öld komu hollenskir landkönnuðir fyrstir Evrópubúa þangað en talið er að menn hafi verið þar með búsetu í yfir 30.000 ár. Frá 1885 til 1914 var eyjan hluti af þýsku Papúu. Eftir fyrri heimsstyrjöld stjórnaði Ástralía eyjunni þar til hún varð hluti af Papúu.

Á eyjunni er regnskógur en skógeyðing er vandamál þar.
Bikarkeppni FRÍ innanhúss

Bikarkeppni Frjálsíþróttasambands Íslands (FRÍ) innanhúss fór fyrst fram árið 2007 og hefur verið haldin á hverju ári síðan þá. Keppt er um þrjá bikara, í kvennakeppni, karlakeppni og í heildarkeppni.

Í bikarkeppni í frjálsum sendir hvert lið einn keppanda í hverja grein og hver keppandi má einungis taka þátt í tveimur greinum auk boðhlaups. Hver keppandi fær stig, og eru stigin veitt þannig að fyrsti maður fái jafnmörg stig og þátttökuliðin eru mörg, annar maður einu stigi færra o. s. frv.

3 lið hafa unnið heildarkeppnina hingað til, Breiðablik(1), ÍR(9) og FH(4).

Saga.

Sigurvegarar eftir árum í öllum keppnum í töflu og svo sigurvegarar í heildarkeppninni sýndir á tímalínu.
Kuopio

Kuopio er borg og sveitarfélag í norður-Savoníu í austur-Finnlandi. Íbúar eru um 120.000 (2019).

Kupio er umkringd vatninu Kallavesi.
Pori

Pori (sænska: "Björneborg") er borg og sveitarfélag í vestur-Finnlandi, við Helsingjabotn, á ósum Kokemäenjoki-fljóts. Íbúar eru um 84.000 (2019). Borgin er höfuðstaður Satakunta-héraðs Finnlands.

Pori var stofnuð árið 1558 af Jóhanni þriðja svíakonungi. Hún var eyðilögð af Rússum snemma á 18. öld og var ráðist á hana af Bretum og Frökkum um miðja 19. öld í Krímstríðinu. Þjóðverjar notuðu flugvöll við Pori í seinni heimsstyrjöld og héldu þar sovéskum stríðsföngum.

Íshokkíliðið Ässät frá Pori hefur þrisvar orðið finnskur meistari. Pori jazz-hátíðin er vel þekkt í Evrópu.
Hvítasunnukirkjan á Íslandi

Hvítasunnukirkjan á Íslandi eru samtök íslenskra Hvítasunnukirkna, hefur yfir 2.000 skráða meðlimi hjá Hagstofu Íslands samkvæmt trúfélagsskráningu.